2 aangekeer ná moord op Kroonstadse weldoener | Netwerk24
Deur Alet van der Walt 31 Julie 2018 18:37
Die polisie het twee verdagtes in die ondersoek na die moord op Zorah Jogee (50), 'n Kroonstadse weldoener, in hegtenis geneem.
Kapt. Stephen Thakeng, 'n polisiewoordvoerder, sê die polisie kon danksy 'n wenk en puik speurwerk Jogee se huiswerker en nog 'n vrou in hegtenis neem.
Thakeng sê die polisie het leidrade opgevolg en die twee vroue is in Evaton in Gauteng in hegtenis geneem.
Jogee se huiswerker, wat van Lindley kom, was sedert die moord vermis en is die hoofverdagte in die ondersoek.
Jogee is op 26 Maart in haar huis in Kroonstad vermoor.
Haar man, Shabir, het om 14:00 op haar lyk afgekom nadat hy haar nie op een van haar selfone kon bereik nie.
Shabir het onrustig geraak omdat sy hom by die egpaar se onderneming in die dorp moes aflos en sy nie opgedaag het nie.
Thakeng sê die twee verdagtes se name sal Woensdag bekend gemaak word wanneer hulle op 'n klag van moord in die hof in Kroonstad verskyn.
Jogee was betrokke by die liefdadigheidsorganisasie Northern Free State Caregivers en het volgens Felicity Combrinck 11 jaar lank onbaatsugtige werk in die gemeenskap verrig.